
Az élet értelmessége és az öngondoskodás látens profiljainak vizsgálata cukorbetegséggel élők körében

Kulcsszavak: élet értelmessége; diabétesz öngondoskodás; látens profilelemzés; cukorbetegség; egészségi mutatók
Korábbi kutatások szerint az élet értelmességének két dimenzióját - értelmesség megtapasztalása és keresése - egymás dinamikus kölcsönhatásában érdemes vizsgálni, mely személyenként eltérő mintázatokat alkothat. Az egyes diabétesz-önmenedzselési tevékenységek betartásának szintjei szintén egyedi mintázatokat mutatnak a cukorbetegséggel élők körében. Az értelmesség és az öngondoskodási tevékenységek összefüggésben állnak, ugyanakkor e kapcsolat vizsgálatakor korábban nem vették figyelembe az értelmesség két dimenziójának személyen belüli dinamikus, interakciós hatását.
E konstruktumok egyedi mintázatainak feltáráshoz pályamunkámban 300 cukorbetegséggel élő felnőtt körében végeztem látens profilelemzést.
Az elemzés eredményei szerint az élet értelmessége és a diabétesz napi öngondoskodási tevékenységek (speciális és általános étrend, fizikai aktivitás, vércukorszint önellenőrzés) mentén nem tekinthetőek homogénnek a magyarországi, felnőtt cukorbetegek. Négy profilt azonosítottam, melyek eltérő átlag pontszámokkal jellemezhetőek e változók mentén, továbbá különbségeket mutatnak olyan egészségi és pszichológiai mutatókban, mint a cukorbetegség diagnózis időtartama, a testtömeg-index, a szubjektív egészségi állapot és az élettel való elégedettség. Ezen eredmények arra utalnak, hogy az egyes profilokhoz tartozó betegeknek más-más jellegű támogatás lenne szükséges, és ezek figyelembevételével a cukorbetegekkel foglalkozó szakemberek személyre szabottabb támogatást nyújthatnak pácienseiknek. Kiemelendő az az eredmény, mely szerint az értelmesség keresése – az értelem jelenléte mellett – segítheti a diabétesz önmenedzselésére irányuló aktivitást.



